b"\n_START_ARTICLE_\nComtat de Butte (Calif\xc3\xb2rnia)\n_START_SECTION_\nGeografia\n_START_PARAGRAPH_\nSegons el cens del 2000, el comtat t\xc3\xa9 una superf\xc3\xadcie de 4.343,7\xc2\xa0km\xc2\xb2, dels que 97,4\xc2\xa0km\xc2\xb2 (2,24%) s\xc3\xb3n d'aigua._NEWLINE_El comtat \xc3\xa9s drenat pel riu Feather i la riera de Butte. Part de la frontera occidental del comtat est\xc3\xa0 formada pel riu Sacramento. El comtat es troba al pendent occidental de Sierra Nevada. Els seus forts pendents fan que hi hagi una dotzena de plantes hidroel\xc3\xa8ctriques.\n_START_SECTION_\nTransports p\xc3\xbablics\n_START_PARAGRAPH_\nLa l\xc3\xadnia d'autobusos p\xc3\xbablics que opera al comtat \xc3\xa9s la Butte Regional Transit, que uneix Chico, Oroville, Paradise, Gridley i Biggs. Altres companyies de busos s\xc3\xb3n Glenn Ride i Plumas Transit Systems (vers el comtat de Plumas). La companyia d'autobusos Greyhound Lines para a Chico.\n_START_SECTION_\nGovern\n_START_PARAGRAPH_\nEls ciutadans del comtat de Butte s\xc3\xb3n representats per un govern conformat per cinc membres.\n_START_SECTION_\nTribal\n_START_PARAGRAPH_\nA Oroville (Calif\xc3\xb2rnia) hi ha la seu de la Berry Creek Rancheria of Tyme Maidu Indians of California. A Chico hi ha la seu de govern dels amerindis Mechoopda.\n_START_SECTION_\nEstat\n_START_PARAGRAPH_\nGran part del Comtat de Butte est\xc3\xa0 situat al Tercer Districte de l'Assemblea de Calif\xc3\xb2rnia, i el sud-oest del comtat est\xc3\xa0 al Segon Districte. Tot el comtat de Butte est\xc3\xa0 al Quart districte del SEnat, que est\xc3\xa0 representat per Doug LaMalfa al Senat Estatal de Calif\xc3\xb2rnia._NEWLINE_El 4 de novembre del 2008, el Comtat de Butte va votar favorablement (56,7%) la Proposici\xc3\xb3 8 perqu\xc3\xa8 es prohibissin els matrimonis de les persones del mateix sexe a Calif\xc3\xb2rnia.\n_START_SECTION_\nFederal\n_START_PARAGRAPH_\nLa majoria dels ciutadans del Comtat de Butte s\xc3\xb3n representats pel Segon districte del Congr\xc3\xa9s de Calif\xc3\xb2rnia (actualment el republic\xc3\xa0, Wally Herger), mentre que la resta del comtat \xc3\xa9s representat pel Quart districte del Congr\xc3\xa9s de Calif\xc3\xb2rnia. Butte \xc3\xa9s un comtat en qu\xc3\xa8 guanya el Partit Republic\xc3\xa0 dels Estats Units.\n_START_SECTION_\nBiblioteques p\xc3\xbabliques\n_START_PARAGRAPH_\nLa Biblioteca del Comtat de Butte serveix els residents del comtat a sis seus: Biggs, Chico, Durham, Gridley, Oroville i Paradise. La seva missi\xc3\xb3 \xc3\xa9s proveir a tots els seus ciutadans d'acc\xc3\xa9s lliure a la cultura, la informaci\xc3\xb3, les idees i la tecnologia._NEWLINE_El bibliob\xc3\xbas proveeix de serveis bibliotecaris a les comunitats rurals i de la muntanya.\n_START_SECTION_\nCom a plat\xc3\xb3 cinematogr\xc3\xa0fic\n_START_PARAGRAPH_\nS'han filmat moltes pel\xc2\xb7l\xc3\xadcules al Comtat de Butte: All\xc3\xb2 que el vent s'endugu\xc3\xa9, El bandoler Josey Wales, La gran prova, Magic Town, The Klansman, Ruby Ridge:An American Tragedy, Les aventures de Robin Hood i Under Wraps."